Småguffen road movie-thriller om to brødre som på en biltur over det amerikanske kontinentet kødder med gal mann. En veldig gal mann...
Med: Steve Zahn, Paul Walker, Leelee Sobieski
John Dahl har tidligere laget "Red Rock West" med Nicolas Cage og Dennis Hopper, og "Rounders", med Matt Damon, Edward Norton og John Malkovich. Han har ikke like sterke navn med seg denne gangen. Steve Zahn fra "Happy, Texas" overbeviser riktignok som den småkriminelle storebroren, men forholdsvis ukjente Paul Walker ("The Fast and the Furious")er tam i hovedrollen som college-gutten Lewis.
Han skal kjøre hjem over kontinentet, og henter broren i fengsel før de reiser for å plukke opp en venninne (Sobieski) han er forelsket i. Men før de kommer så langt, faller brødrene for fristelsen å ta en practical joke på en vilt fremmed de får kontakt med via bilens nyinnstallerte radiosender. Bare for moro skyld...
Så viser det seg at denne fremmede er en psycho morder som vil ha hevn. Og litt moro...
Dahl har laget en stilig og fiffig, men også noe mørk og ekkel thriller, som du garantert skvetter i stolen av noen ganger. Zahn, med en framtoning som alltid er like teit som sjarmerende, bidrar også til artige episoder mellom de mest nervepirrende sekvensene.
Dette er ikke akkurat nyskapende greier, og filmen har litt for mange forutsigbarheter. Men bevares, bra underholdning og topp spenning alle dager i uka.
- Happy, Texas
- Mennene i mitt liv
Jeg satt på med en trailersjåfør engang. Nå vet jeg hvordan man ved hjelp av diesel kan forsikre seg mot å pådra seg kjønnssykdommer.